સહજ-સ્વાભાવિક છે કે માણસને કુળપરંપરા દ્વારા જે ધર્મ પ્રાપ્ત થયો હોય, તે ધર્મની લગ્નવિધિ માણસ પસંદ કરે. વૈદિક વિવાહપદ્ધતિ સંસ્કૃતના શ્લોકોના ઉચ્ચારણ સાથે થાય છે અને ગોર મહારાજ અગડંબગડં એવું કાંઈ બોલતા રહે છે. સૌ આટલો જ અર્થ તારવે છે કે- વર મરો યા કન્યા મરો, પણ ગોર મહારાજનું તરભાણું ભરો ! લગ્ન જેવો જીવનનો અત્યંત મહત્વનો પ્રસંગ, જીવનમાં લગભગ એક જ વાર આવતો અવસર ! આનંદ તો હોય જ, થોડીક ગંભીરતા, સજીવતા, પ્રફુલ્લિતતા પણ ઉમેરાય તો પ્રસંગ દીપી ઊઠે. અવસર સાચા અર્થમાં ઉત્સવ, એટલે કે ઊંચે લઈ જતો અવસર સિદ્ધ થઈ શકે.